Merlas (San Luisas)
Merlas (isp. Merlo) arba Vilja de Merlas (Villa de Merlo) – miestas Argentinoje, San Luiso provincijos šiaurės rytuose, Chunino departamente, Kordobos provincijos pasienyje, Komečingonų kalnagūbrio vakarinėje pašlaitėje. 11,2 tūkst. gyventojų. Merlas garsėja kaip puikus klimatinis kurortas. Kalnagūbriai sudaro neįprastą regionui mikroklimatą: pakankamai drėgną, šiltą, nevėjuotą. 1794 m. Chuanas de Videla aplankė dabartines miesto apylinkes ir pamatęs, jog čia puiki vieta gyvenvietei, netrukus ją įkūrė. 1796 m. spalio 1 d. gyvenvietė užregistruota oficialiai. Mieste galima išvysti istorinę Šv. Rožinio Motinos koplyčią, daugiau nei 1000 metų senumo krūmą, ilsėtis vandens gydyklose, kalnų sanatorijose. Organizuojama daug kitų pramogų: jodinėjimas, sportinė žūklė, kelionės po kalnus, kelionės dviračiais. Merle vyksta viena nacionalinė ir daug regioninių švenčių.